KIRJALLINEN KYSYMYS E-0075/00 esittäjä(t): Gérard Caudron (PSE) komissiolle. Suhtautuminen Kyproksen ja Maltan mukavuuslipun alla purjehtiviin aluksiin Erikan haaksirikon jälkeen.



Virallinen lehti nro 280 E , 03/10/2000 s. 0171 - 0171



KIRJALLINEN KYSYMYS E-0075/00 esittäjä(t): Gérard Caudron (PSE) komissiolle (24. tammikuuta 2000) Aihe: Suhtautuminen Kyproksen ja Maltan mukavuuslipun alla purjehtiviin aluksiin Erikan haaksirikon jälkeen Maltan lipun alla purjehtineen tankkilaiva Erikan haaksirikko 12. joulukuuta 1999 on käynnistänyt keskustelun mukavuuslipun alla purjehtivista aluksista. Maailman merkittävimmät kauppalaivastot kuuluvat Liberialle, Hondurasille, Panamalle, Bahamalle, Maltalle ja Kyprokselle. Kaksi viimeksi mainittua toivovat Euroopan unionin jäsenyyttä. Edellä lueteltujen maiden veloittamat rekisteröintimaksut ovat naurettavan alhaiset ja alusten käytöstä saatavien tulojen verotus mitättömän pientä. Sitä paitsi turvallisuutta ja valvontaa koskevat määräykset ovat vähäisiä. Kuljetuksista vastaavan pääosaston johtaja Lamoureux on ilmoittanut suhtautuvansa epäilevästi näissä valtioissa harjoitettavan valvonnan laatuun. Useissa yhteyksissä on tuotu esiin, että valvontaviranomaiset ovat tyytyneet vain tarkastamaan alusten paperit eivätkä ole vaivautuneet menemään paikan päälle. Viralliset Kyproksen liittymisneuvottelut aloitettiin 31. maaliskuuta 1998, mistä on syytä olla vain iloinen. Malta uusi liittymispyyntönsä lokakuussa 1998. Kahdenväliset hallitusten väliset tapaamiset aloitetaan helmikuussa liittymisehtoihin liittyvien neuvottelujen käynnistämiseksi. Aikooko komissio ottaa näiden kokousten esityslistalle merenkulun turvallisuuden, joka liittyy läheisesti mukavuuslippujen olemassaoloon? Ranskan liikenneministeri on tehnyt aloitteen merenkulun asiantuntijoiden ja ammattilaisten kutsumiseksi pyöreän pöydän neuvotteluihin laatimaan merenkulun turvallisuuden peruskirjaa. Aikooko komissio asettua tämän aloitteen taakse? Günter Verheugenin komission puolesta antama vastaus (22. helmikuuta 2000) Maltalle ja Kyprokselle on liittymisneuvotteluissa useaan otteeseen huomautettu kyseisissä maissa rekisteröityjen alusten merenkulun turvallisuuden parantamisesta. Kyproksen kanssa käydyissä neuvotteluissa on edistytty pitemmälle ja tuloksiakin on jo saatu. Kypros on antanut tiedoksi tiettyjä säännöksiä, joiden tarkoituksena on parantaa merenkulkuhallinnon ja maan lipun alla purjehtivien alusten toimivuutta. Asiaa koskeva toimintasuunnitelma on valmisteilla. Maltaan on otettu yhteyttä myöhemmin. Komissio totesi Maltan edistymisestä Euroopan unioniin liittymisen valmisteluissa annetussa määräaikaiskertomuksessaan lokakuulta 1999(1) yhteisön säännöstön toteuttamisesta, ettei Malta vieläkään soveltanut tiettyjä turvallisuus- ja saastumisongelmiin liittyviä normeja. Asiassa olisi edistyttävä mitä pikimmin. Maltassa rekisteröityjen alusten merenkulun turvallisuus on huolestuttava. Tärkeintä on alusten rekisteröintimaana olevan Maltan hallinnon parantaminen. Olisi toteutettava tehokas strategia sellaisten alusten poistamiseksi rekisteristä, jotka eivät täytä normeja. Komissio seuraa säännöllisesti Kyproksen ja Maltan edistymistä vahvistettujen tavoitteiden saavuttamisessa. Komissio on pannut tyytyväisenä merkille Ranskan viranomaisten pyrkimykset järjestää pyöreän pöydän neuvottelut merenkulun peruskirjan valmistelemiseksi. Komissiokaan ei aio jäädä toimettomaksi, vaan valmistelee luonnosta tiedonannoksi öljynkuljetusalusten turvallisuudesta sekä lainsäädännöllisiä toimenpiteitä riskialusten valvonnan tehostamiseksi, luokitteluyhtiöitä koskevia lisävaatimuksia ja nopeutetun aikataulun hyväksymistä sellaisten alusten käytöstä poistamiseksi, joissa on yksinkertainen runko. Komissio toivoo, että maaliskuun lopulla 2000 hyväksyttävästä asiakirjasta käydään perusteellinen keskustelu Euroopan parlamentissa ja neuvostossa ja että sen avulla tehostetaan nopeasti Euroopan rannikkoalueiden suojelemista öljytuhojen aiheuttamilta suurilta vahingoilta. (1) CSR(99) 508 lopullinen.